“เธเรซา เมย์” นั่งแท่นนายกฯอังกฤษ พร้อมดัน “บอริส จอห์นสัน” เป็น รมว.ตปท.
“เธเรซา เมย์” นั่งแท่นนายกฯ อังกฤษคนใหม่ พร้อมดัน “บอริส จอห์นสัน” เป็น รมว.ต่างประเทศ
14 ก.ค. 2559

ผู้สื่อข่าวรายงานว่า สำนักข่าวต่างประเทศรายงาน นางเธเรซา เมย์ อดีตรัฐมนตรีมหาดไทย วัย 59 ปี เข้ารับตำแหน่งนายกรัฐมนตรีคนใหม่ของอังกฤษแล้ว เมื่อช่วงบ่ายวันที่ 13 ก.ค.59 ตามเวลาท้องถิ่น หลังจากนายเดวิด คาเมรอน อดีตนายกรัฐมนตรีได้กราบบังคมทูลถวายหนังสือลาออกอย่างเป็นทางการกับสมเด็จพระราชินีนาถเอลิซาเบธที่ 2 โดย นางเธเรซา เมย์ นับเป็นนายกรัฐมนตรีหญิงคนแรกของอังกฤษในรอบ 26 ปี ต่อจาก ‘นางสิงห์เหล็ก’ อดีตนายกรัฐมนตรี มาร์กาเร็ต แทตเชอร์ ที่ดำรงตำแหน่งนายกฯ อังกฤษในช่วงระหว่างปี 2522-2533
โดย นางเมย์ ซึ่งได้รับการสนับสนุนจากสมาชิกพรรคอนุรักษ์นิยมให้เป็นนายกรัฐมนตรีคนใหม่ ได้กล่าวต่อสื่อมวลชนที่ด้านหน้าบ้านพักประจำตำแหน่งนายกรัฐมนตรีอังกฤษ เลขที่ 10 บนถนนดาวน์นิ่ง ในกรุงลอนดอน ประกาศให้คำมั่นในการดำรงตำแหน่งนายกรัฐมนตรีคนใหม่ของอังกฤษว่า จะนำรัฐบาลอังกฤษชุดใหม่ทำงานเพื่อส่วนรวมทั้งหมด หลังจากนางเมย์ได้เดินทางไปเข้าเฝ้าสมเด็จพระราชินีเอลิซาเบธที่ 2 ที่พระราชวังบักกิงแฮม ในกรุงลอนดอน เพื่อถวายรายงานตัวในการเข้ารับตำแหน่งนายกรัฐมนตรีคนใหม่ ต่อจาก นายเดวิด คาเมรอน
ขณะที่มีรายงานด้วยว่า นายกรัฐมนตรีเมย์ได้มีการประกาศรายชื่อรัฐมนตรีในรัฐบาลชุดใหม่ โดยได้แต่งตั้ง นายบอริส จอห์นสัน อดีตนายกเทศมนตรีกรุงลอนดอน ซึ่งถือเป็นแกนนำรณรงค์เรียกร้องให้ยูเคออกจากอียู นั่งเก้าอี้ รัฐมนตรีต่างประเทศคนใหม่ แทนนายฟิลิป แฮมมอนด์ และนางแอมเบอร์ รัดด์ อดีตรมว.พลังงาน ดำรงตำแหน่ง รมว.มหาดไทยคนใหม่
ทั้งนี้ นางเมย์ ได้แสดงจุดยืนชัดเจนที่จะดำเนินการตามผลประชามติที่ออกมาว่า ฝ่ายสนับสนุนให้ ยูเคออกจากอียูเป็นฝ่ายชนะ โดยเปิดเผยว่า ‘เบร็กซิตคือเบร็กซิต’ จะไม่มีความพยายามเพื่ออยู่ในอียูต่อไป จะไม่มีความพยายามเข้าร่วมอียูอีกครั้งทางประตูหลัง และจะไม่มีการทำประชามติรอบสอง 